วันชี้ชะตา!โมนิก้าและทีมงาน
*หากติดตามสถานการณ์ของตลาดหุ้นไทยอย่างกระชั้นชิดจะรู้ว่า ลักษณะการเล่นของพวกนักลงทุนสถาบันจะเป็นแบบ “เข้าทำ รีบชิ่ง” ออกทันที พร้อมกับมีการอารัมภบทไปเรื่อยเปื่อย ขณะที่แมงเม่าพันธุ์อึดกลับใช้ยุทธวิธี “ลงซื้อ ขึ้นขาย” กันอย่างแพร่หลายนั้น “โมนิก้า” ถือเป็นเรื่องของสูตรใครสูตรมัน ไม่มีอะไรตายตัวเหมือนในตำรา เพราะสิ่งที่ทุกคนต้องยึดถือเป็นสรณะคือ “กำไร” นะจะบอกให้
23 มิ.ย. 2559

*หากติดตามสถานการณ์ของตลาดหุ้นไทยอย่างกระชั้นชิดจะรู้ว่า ลักษณะการเล่นของพวกนักลงทุนสถาบันจะเป็นแบบ “เข้าทำ รีบชิ่ง” ออกทันที พร้อมกับมีการอารัมภบทไปเรื่อยเปื่อย ขณะที่แมงเม่าพันธุ์อึดกลับใช้ยุทธวิธี “ลงซื้อ ขึ้นขาย” กันอย่างแพร่หลายนั้น “โมนิก้า” ถือเป็นเรื่องของสูตรใครสูตรมัน ไม่มีอะไรตายตัวเหมือนในตำรา เพราะสิ่งที่ทุกคนต้องยึดถือเป็นสรณะคือ “กำไร” นะจะบอกให้
*เนื่องจากหลายครั้งที่ผ่านมาพบว่า ดัชนีไม่สามารถยืนหยัดได้โดยลำพัง ต้องมีข่าวดีคอยสนับสนุนเป็นระยะ แต่คราใดที่ตลาดหุ้นต้องเผชิญกับความไม่แน่นอนของข่าวสาร มักเห็นนักลงทุนสถาบันเทขายหุ้นทิ้งกันจ้าละหวั่นเป็นประจำ ซึ่งเหมือนกับเหตุการณ์ที่กองทุนตัวแสบทิ้งหุ้น ฝรั่งขี้นกชิ่งหนี ปอบผีฟ้าขอถอนตัว โดยที่แมงเม่าเข้ามาช้อนหุ้นด้วยความเต็มใจแบบนี้.. มันเป็นเรื่องที่น่าคิดมากๆ นะคะ
*ฉะนั้นอย่าได้แปลกใจที่ดัชนีอ่อนตัวลงมาปิดที่ 1,424.68 จุด ลบไป 6.12 จุด ด้วยมูลค่า 4.36 หมื่นล้านบาท เพราะมันเป็นจังหวะที่คาบเกี่ยวกับการลงประชามติของประเทศอังกฤษ ในวันที่ 23 มิ.ย. ซึ่งจะรู้ผลอย่างเป็นทางการว่า “อยู่” หรือ “ไม่อยู่” ในสภาพยุโรป และประเด็นตรงนี้ก็ทำให้นักลงทุนเร่งเทขายหุ้นออกไปบางส่วน เพื่อลดความเสี่ยงจากการลงทุนไงล่ะค่ะ
*วานนี้ถึงเห็นหุ้นบลูชิพบางตัวโดนกระหน่ำอย่างหนักหน่วง แต่บางตัวกลับสวนกระแสได้อย่างน่าทึ่ง “โมนิก้า” ถึงพยายามย้ำกับแฟนคลับว่า การเข้าเล่นต้องกำหนดเป้าหมายให้ชัดเจน พร้อมกันนั้นอย่าลืมว่า ขายหมูไปเรื่อยๆ ดีกว่าขายขาดทุน วันนี้ถึงต้องพูดกันให้ชัดไปเลยว่า เล่นต้องไว..กลัวต้องถอย เงินในกระเป๋าของเรา ทำอะไรก็ควรเป็นสิทธิ์ของเรา จริงไหมตัวเอง!
*เหมือนกับในรายของ THAIกระชากขึ้นมาปิดที่ 22.50 บาท บวกไป 2.10 บาท หรือขึ้นไป 10.30% ด้วยมูลค่า 2.11 พันล้านบาท พร้อมกับขึ้นเป็นเบอร์ 1 ในกระดาน most active “โมนิก้า” ถือเป็นข้อมูลที่แฟนคลับ “ข่าวหุ้น” รู้ตั้งแต่ในงานสัมมนาที่ตลาดหลักทรัพย์ฯ เมื่อวันที่ 18 มิ.ย. ซึ่งมีการให้ราคากลางไว้ที่บริเวณ 30 บาทเชียวน่า!..ก่อนจะถึงตรงนั้น หุ้นคงพักตัวสักแป๊บหนึ่ง ต่อจากนั้นค่อยเดินทางต่อนะจะบอกให้
*เช่นเดียวกับในรายของ ILINK หากมองรูปแบบการกระชากขึ้นของหุ้นมาปิดที่ 17.40 บาท บวกไป 2.60 บาท หรือขึ้นไป 17.60% ด้วยมูลค่า 730 ล้านบาท ทั้งที่ระหว่างวันขึ้นไปทำจุดสูงสุดบริเวณ 19 บาท พร้อมกับเปิดแก๊ปกว้างยาวเหยียด “โมนิก้า” ถือเป็นจังหวะคาบลูกคาบดอกพอสมควร เพราะตามสูตรที่เรียนมาจากต่างประเทศฟันธงว่า หากหุ้นไปต่อ ก็ไม่มีอะไรต้องวอรี่..หากไปไม่ไหว จะลงมาปิดแก๊ปที่บริเวณ 15 บาทน่ะสิ
*ส่วนดาวเด่นอีกหนึ่งตัวที่ “โมนิก้า” ชอบเม้าท์ถึงทุกครั้งเมื่อมีโอกาสก็คือ BEMซึ่งเป็นผลมาจากทิศทางของหุ้นอยู่ในขาขึ้นค่อนข้างชัดเจน ผสมผสานกับสเต็ปการขึ้นของหุ้นเป็นแบบขั้นบันได แถมวานนี้หุ้นพุ่งขึ้นมาปิดที่ 6.70 บาท บวกไป 0.35 บาท หรือขึ้นไป 5.50% ด้วยมูลค่า 1.60 พันล้านบาท มันเป็นจังหวะที่บอกให้รู้ว่า ถึงเวลายกฐานแนวรับใหม่ให้สูงกว่าเดิมแล้วนะจ๊ะ
*เช่นเดียวกับในรายของ TTCL หากมองรูปแบบของหุ้นเป็นลักษณะเดียวกับรายข้างต้น “โมนิก้า” ถือเป็นภาพที่นักลงทุนต้องเกาะติดให้ทันสถานการณ์ เพราะมันเห็นกันอย่างทนโท่ว่า หุ้นกำลังจะขึ้นไปยืนสร้างฐาน 25 บาทในไม่ช้า แถมรอบนี้มีวอลุ่มอัดเข้ามาอย่างหนาแน่น จึงเชื่อว่า การขึ้นมายืนปิดที่ 23.30 บาท บวกไป 1.20 บาท หรือขึ้นไป 5.40% ด้วยมูลค่า 550 ล้านบาท คือบันไดที่จะทำให้หุ้นขึ้นไปถึงฝั่งฝัน..จริงหรือไม่ ดูกันได้เลยเจ้าค่ะ
*ที่น่าสนใจอีกหนึ่งรายก็คือ การขยับไปทำธุรกิจโรงแรมของเจ้าพ่อน้ำมัน PTT  กลายเป็นประเด็นที่เรียกเสียงฮือฮาได้เป็นอย่างดี ซึ่งเห็นได้จากยอดคนเข้ามาอ่านข้อมูลดังกล่าวบน www.kaohoon.com ภายในเวลา 2 ชั่วโมงปาเข้าไปครึ่งแสน “โมนิก้า” จึงถือว่า ข่าวนี้จะเป็นทอล์คออฟเดอะทาวน์ต่อไปอีกพักใหญ่ๆ ส่วนความคิดเห็นของผู้คนจะออกมาในทางไหนไหน? เดี๊ยนจะเล่าให้ฟังภายหลังแล้วกัน..อิอิอิ
*สำหรับในรายของ DTAC หากดูให้ดีจะเห็นว่า ประเด็นของเจ้าสัว “บุญชัย” ที่ออกโรงป้อง “ธัมมชโย” มันเป็นเพียงแค่ความเชื่อส่วนบุคคล ไม่ได้เกี่ยวกับตัวองค์กรแม้แต่นิดเดียว แถมตำแหน่งที่เจ้าสัวได้รับเป็นเพียงแค่หัวโขน “โมนิก้า” ถึงมองว่า การอ่อนตัวของหุ้นลงมาปิดที่ 32.15 บาท ลบไป 1 บาท ด้วยมูลค่า 262 ล้านบาท ไม่น่าจะเกี่ยวกับกลุ่มสันติอโศกจะบอยคอตหรอกนะจ๊ะ
*ตบท้ายกันที่หุ้น MAX กันสักหน่อยดีกว่า! หลังได้ยินข่าวว่า มีการแต่งตั้ง “รศ.ดร.อิทธิชัย  อรุณศรีแสงไชย” เข้ามาดำรงตำแหน่ง “ซีอีโอ” แทนคนเก่าที่ยอมถอยออกไปนั้น “โมนิก้า” ถือเป็นจังหวะที่น่าจะมีอะไรดีๆ เกิดขึ้นบ้าง เพราะดอกเตอร์คนนี้มีโปรไฟล์ค่อนข้างดี แถมมีความรู้ทางด้านพลังงานเสียด้วย จึงกลายเป็นหนังเรื่องใหม่ที่ชวนให้ติดตามอย่างใกล้ชิดนะเธอ!